**ELŐTERJESZTÉS**

**Szombathely Megyei Jogú Város Közgyűlése 2023. március 30-i ülésére**

**Javaslat utak, parkolók, közterületek fejlesztésével kapcsolatos döntések meghozatalára**

1. Javaslat a 2021-2027 Európai Uniós ciklus programdokumentumainak tervezetei értelmében a Terület- és Településfejlesztési Operatív Program Plusszal kapcsolatos döntések meghozatalára

A 2021-2027 Európai Uniós ciklus programdokumentumainak tervezetei értelmében a Terület- és Településfejlesztési Operatív Program Plusz forrásai finanszírozzák a megyei jogú városok fejlesztéseit is.

A Terület- és Településfejlesztési Operatív Program Plusz keretében cél a megyei területfejlesztési koncepciók és területfejlesztési programok alapján kiválasztott városi jogállású településeken, várostérségekben a fenntartható városfejlesztési intézkedések támogatása. Az intézkedés a megyei integrált területi program keretében, azokhoz kapcsolódva valósul meg, a támogatott városfejlesztési stratégiák kiválasztása az ITP-t elkészítő Vas Megyei önkormányzat bevonásával történt.

A TOP Pluszhoz illeszkedő tartalommal elkészített Fenntartható Városfejlesztési Stratégiával pályázott városunk a TOP Plusz 1-3. prioritásain elérhető forráskeretre. A stratégia Szombathely Megyei Jogú Város Közgyűlése részéről elfogadásra került, így a város jogosulttá vált a stratégiában tervezett és a TOP Pluszhoz illeszkedő fejlesztései és projektjei megvalósítására a Vas Megyei Önkormányzat ITP-ben nevesített forráskeret összegéig.

A KSH 2023. március 14-én közzétett Építőipari gyorstájékoztatója alapján 2023 januárjában az előző év azonos hónapjához képest a megkötött új szerződések volumene 28%-kal, ezen belül az (épületeket nem magában foglaló) egyéb építmények építésére vonatkozóké 36,2%-kal esett vissza. Az építőipari vállalkozások január végi szerződésállományának volumene az egyéb építmények esetében 29,6%-kal csökkent 2022 januárjához képest. Önkormányzatunk a megyei jogú városok közül elsőként tud ajánlatkérőként megjelenni a piacon, ahol jelenleg az útépítő cégek a fenti KSH adatok alapján jelentős le nem kötött kapacitással rendelkezhetnek, amiből kifolyólag álláspontunk szerint az következik, hogy a munkákat kedvezőbb áron tudjuk sikeres közbeszerzési eljárásokat követően lekötni, mint ha megvárnánk, hogy a többi megyei jogú várossal nagyjából egyidőben folytassuk le a közbeszerzési eljárásokat, amikor az ajánlattevők már nem rendelkeznek annyi szabad kapacitással, illetve válogathatnak a számukra kedvezőbb adottságú feladatok közül. Kedvezőbb ajánlatok esetén az elfogadott TVP-ből minél több elem megvalósítására tud sor kerülni ezáltal.

Az Irányító Hatóság 2023. március 6-án küldött írásos tájékoztatója alapján elindult a TOP Plusz-1.3.2-23 Fenntartható városfejlesztés és TOP\_Plusz-6.2.1-23 Fenntartható versenyképes városfejlesztés című felhívások társadalmasítása, a várható felhívások tervezete rendelkezésre áll, a felhívások megjelenése az év első felében várható.  A 241/2022. (VI.27.) Kgy. számú határozat alapján elfogadott „Szombathely MJV Önkormányzata TOP Plusz Városfejlesztési Programterv 2021-2027” c. dokumentumban nevesített, ezen felhívásokra benyújtani kívánt 1. prioritáson szereplő projektek előkészítése elindult, a tervek nagy része a nevesített projektek esetén rendelkezésre áll.

Fentiek alapján az előterjesztés 1. sz. mellékletében szereplő fejlesztések megvalósítására teszek javaslatot az alábbiak szerint:

1. Parkolási infrastruktúra és zöldfelületfejlesztés a Derkovits városrészen
* Bem buszforduló parkoló kialakítása, Bem J. u. 19-29. sz. között
* Bem buszforduló parkoló kialakítás II. ütem, Bem J. u. 27. sz. előtt
* Rohonci u. 46-50 mellett parkoló (30db)
1. Parkolási infrastruktúra és zöldfelületfejlesztés lakótelepi környezetben
* Patak utcai parkoló építés
* Bem u. 2.-Váci iskola mögött parkoló kialakítás
1. Joskar-Ola városrészen közlekedési-, közösségi- és zöldinfrastruktúra fejlesztése
* Pázmány P. krt. 25. melletti parkoló
* Mikes K.-Károlyi A. utcai új csomópont és parkoló építése útépítéssel
1. Oladi városrész fejlesztése
* Bakó parkoló (50 db)
* Kodály Z. u. felújítása
1. Parkolási infrastruktúra kialakítása, okos közterület fejlesztések és aktív rekreációs zöld-felület rekonstrukció
* Lidl melletti pihenőpark kialakítása
* 11-es Huszár úti tömbbelső játszóterének felújítása
1. Közúti és parkolási infrastruktúra fejlesztése a KISZ lakótelepen
* Krúdy Gy. u. új parkoló kialakítása.

Tájékoztatom a Tisztelt Közgyűlést, hogy a TOP Plusz közbeszerzési eljárásokban kötelező a közbeszerzési tanácsadó igénybevétele.

Az előzetes piackutatás alapján a közbeszerzési tanácsadó költsége nettó 4 millió forint összegben prognosztizálható abban az esetben, amennyiben a Miniszterelnökség Közbeszerzési Felügyeletért Felelős helyettes Államtitkárság Közbeszerzési Felügyeleti Főosztálya nem állít ki támogató tartalmú tanúsítványt.

Az elektronikus közbeszerzési rendszer használati díja a létrehozott eljárásokra 355 600 Ft összegben terheli ajánlatkérőt.

Fentiek alapján javaslom, a Tisztelt Közgyűlés hatalmazzon fel az előterjesztés 1. sz. mellékletében szereplő fejlesztések megvalósítására vonatkozó feltételes közbeszerzési eljárások megindítására, a projektekhez kapcsolódó megalapozó dokumentumok jóváhagyására, valamint a pályázat benyújtására. Javaslom továbbá, amennyiben az egyes projektek műszaki tartalma módosul, a Tisztelt Közgyűlés hatalmazza fel a Városstratégiai, Idegenforgalmi és Sport Bizottságot azok jóváhagyására.

1. Javaslat az „Okos Zebra – gyalogosvédelmi rendszer” című pályázattal kapcsolatos döntések meghozatalára

A Generali a Biztonságért Alapítvány pályázati felhívást tett közzé közlekedésbiztonsági rendszerek fejlesztésének támogatására. A pályázat célja Safecross Okos Zebra gyalogosvédelmi rendszer kiépítése, amelynek telepítésével nagymértékben megelőzhető és csökkenthető a kijelölt gyalogátkelőhelyen bekövetkező, gyalogosokat érintő közúti balesetek száma.

A Safecross Okos Zebra olyan gyalogosvédelmi rendszer, amely az útburkolatban elhelyezett aktív LED prizmák segítségével, villogó fénnyel hívja fel a gépjárművezetők figyelmét a gyalogátkelőhelyen áthaladó gyalogosokra. A rendszer akkor lép működésbe, ha a gyalogátkelőhelyen ténylegesen áthalad a gyalogos.

A pályázati kiírás értelmében a gyalogosvédelmi rendszer kiépítésére magyarországi települési és kerületi önkormányzatok nyújthatnak be pályázatot olyan 2 vagy 4 sávos, közlekedési lámpával nem rendelkező kijelölt gyalogátkelő átalakítására, amely forgalmasnak és balesetveszélyesnek minősül.

A Szombathely, Söptei u. 30. számú ingatlan előtt meglévő, kijelölt gyalogátkelőhelyre vonatkozó rendőrségi baleseti statisztikák és a gyalogátkelőhely vonzáskörzetében elhelyezkedő közintézmények napi látogatószám adatai alapján a helyszín kiemelten forgalmas és balesetveszélyes. A gyalogátkelőhelyen az Okos Zebra gyalogosvédelmi rendszer kialakítása kifejezetten indokolt.

A pályázat megvalósítása kizárólag az Alapítvány szerződött partnerével, a SafeCross Okos Zebra rendszer kifejlesztőjével történhet, aki a rendszer útburkolaton történő telepítésének előkészítéséhez, megtervezéséhez és kivitelezéséhez magas szakmai felkészültséggel és a szükséges engedélyekkel rendelkezik. Árajánlatuk alapján a rendszer kiépítésének becsült költsége bruttó 4.169.421,- Ft, amelynek 50%-át a Generali a Biztonságért Alapítvány biztosítja, 50%-át pedig a pályázó Szombathely Megyei Jogú Város Önkormányzatának kell önerő formájában vállalnia.

A pályázónak továbbá hozzá kell járulnia a támogatói tábla kihelyezéséhez a megvalósult beruházás helyszínén. Jelen árajánlat esetén a szükséges önerő várhatóan 2.084.711,- Ft.

A pályázat visszavonásig folyamatos, elbírálása a pályázat beérkezésétől számított 50 napon belül történik. Az Alapítvány fenti pályázati témára szánt költségkerete viszont korlátozott, így a pályázat mielőbbi benyújtása célszerű.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2023. március „ ”**

 **/: Dr. Nemény András :/**

**I.**

**HATÁROZATI JAVASLAT**

**……../2023. (III. 30.) Kgy. sz. határozat**

Szombathely Megyei Jogú Város Közgyűlése a „Javaslat a 2021-2027 Európai Uniós ciklus programdokumentumainak tervezetei értelmében a Terület- és Településfejlesztési Operatív Program Plusszal kapcsolatos döntések meghozatalára” című előterjesztést megtárgyalta, és a következő döntéseket hozta:

1. A Közgyűlés felhatalmazza a polgármestert, hogy az előterjesztés 1. sz. mellékletében szereplő fejlesztések megvalósítására vonatkozóan a feltételes közbeszerzési eljárások megindítására, a projektekhez kapcsolódó megalapozó dokumentumok jóváhagyására, valamint a pályázat benyújtására vonatkozóan a szükséges intézkedéseket megtegye.
2. A Közgyűlés úgy dönt, amennyiben az egyes projektek műszaki tartalma módosul, felhatalmazza a Városstratégiai, Idegenforgalmi és Sport Bizottságot azok jóváhagyására.
3. A Közgyűlés úgy dönt, hogy amennyiben a Miniszterelnökség Közbeszerzési Felügyeletért Felelős helyettes Államtitkárság Közbeszerzési Felügyeleti Főosztálya nem állít ki támogató tartalmú tanúsítványt, abban az esetben biztosítja a 2023. évi költségvetésben a közbeszerzési tanácsadó költségét.

**Felelős:** Dr. Nemény András, polgármester

 Dr. Horváth Attila, alpolgármester

Dr. Károlyi Ákos, jegyző

(A végrehajtás előkészítéséért:

Nagyné dr. Gats Andrea, a Jogi és Képviselői Osztály vezetője

 Kalmár Ervin, a Városüzemeltetési Osztály vezetője

 Stéger Gábor, a Közgazdasági és Adó Osztály vezetője)

**Határidő:** azonnal

**II.**

**HATÁROZATI JAVASLAT**

**……../2023. (III. 30.) Kgy. sz. határozat**

Szombathely Megyei Jogú Város Közgyűlése a Javaslat az „Okos Zebra – gyalogosvédelmi rendszer” című pályázattal kapcsolatos döntések meghozataláracímű előterjesztést megtárgyalta, és a következő döntéseket hozta:

1. A Közgyűlés egyetért a Generali a Biztonságért Alapítvány által kiírt felhívásra, a Szombathely, Söptei u. 30. számú ingatlan előtt meglévő gyalogátkelőhelyen Okos Zebra gyalogosvédelmi rendszer kialakítása érdekében történő pályázat benyújtásával.

2. A Közgyűlés nyertes pályázat esetén a 2023. évi költségvetés „Projekt önerő, előkészítés” sora terhére a várhatóan 2.084.711,- Ft összegű saját forrást biztosítja.

3. A Közgyűlés nyertes pályázat esetén felhatalmazza a polgármestert a háromoldalú szerződés (pályázó mint megrendelő, kivitelező mint vállalkozó, alapítvány mint támogató) aláírására.

**Felelős:** Dr. Nemény András, polgármester

 Dr. Horváth Attila, alpolgármester

Dr. Károlyi Ákos, jegyző

(A végrehajtás előkészítéséért:

Nagyné dr. Gats Andrea, a Jogi és Képviselői Osztály vezetője

 Kalmár Ervin, a Városüzemeltetési Osztály vezetője

Stéger Gábor, a Közgazdasági és Adó Osztály vezetője)

**Határidő:** 1. pont: azonnal

 2. pont: azonnal

 3. pont: a támogatói döntést követően azonnal